Ehdotus NEUVOSTON ASETUS Euroopan unionin omien varojen järjestelmää koskevista täytäntöönpanotoimenpiteistä /* KOM/2011/0511 lopullinen - 2011/0184 (APP) */





PERUSTELUT 1. EHDOTUKSEN TAUSTA Tässä ehdotetussa asetuksessa vahvistetaan Euroopan unionin omien varojen järjestelmästä ... annetun neuvoston päätöksen ....[1] 9 artiklan mukaiset täytäntöönpanotoimenpiteet Euroopan unionin toiminnasta tehdyn sopimuksen, jäljempänä ’SEUT-sopimus’, 311 artiklan 4 kohdan mukaisesti. Nämä täytäntöönpanotoimenpiteet käsittävät omien varojen käyttöön asettamiseen ja käteisvarojen saamiseen liittyviä näkökohtia lukuun ottamatta kaikki sellaiset unionin varoihin liittyvät käytännön järjestelyt, joihin olisi sovellettava yksinkertaisempaa menettelyä, jotta järjestelmästä saataisiin joustava omista varoista annetun päätöksen asettamissa puitteissa ja rajoissa. Kaikkiin omien varojen lajeihin sovellettavat yleisluonteiset säännökset, joiden osalta asianmukainen parlamentaarinen valvonta on erityisen tärkeää, on myös otettu tässä ehdotettuun asetukseen. Nämä säännökset koskevat etenkin tulojen valvontaa ja seurantaa, myös ilmoittamiseen sovellettavia lisävaatimuksia, sekä tähän liittyviä komission tarkastajien toimivaltuuksia. Näitä täytäntöönpanotoimenpiteitä täydennetään SEUT-sopimuksen 322 artiklan 2 kohdan mukaisesti asetuksilla, joissa vahvistetaan ne yksityiskohtaiset säännöt ja menettely, joita noudattaen unionin omista varoista kertyvät tulot asetetaan komission käyttöön tai maksetaan komissiolle, sekä toimenpiteet, joita tarvittaessa sovelletaan käteisvarojen saamiseksi. Päätöksen .... 9 artiklan mukaan täytäntöönpanotoimenpiteistä säädetään seuraavien osatekijöiden osalta: (a) päätöksen …. 2 artiklan 1 kohdan b, c ja d alakohdan mukaisten omien varojen verokannat ja kertoimet; (b) päätöksen … 2 artiklan 1 kohdan d alakohdan ja 3 artiklan soveltamiseksi laskentaperusteena käytettävä bruttokansantulo (BKTL), BKTL:n mukauttamista koskevat säännökset sekä säännökset, joita sovelletaan maksujen ja maksusitoumusten enimmäismäärien uudelleenlaskentaan silloin kun BKTL:oon aiheutuu merkittäviä muutoksia; (c) menettely, jonka mukaisesti vuotuinen budjettijäämä lasketaan ja otetaan talousarvioon päätöksen … 7 artiklan mukaisesti; (d) säännökset ja järjestelyt päätöksen .... 2 artiklassa tarkoitettujen omista varoista kertyvien tulojen valvontaa ja seurantaa varten, myös ilmoittamiseen sovellettavat lisävaatimukset. Komission esittämät toimenpiteet liittyvät näin täytäntöönpanotoimenpiteisiin, – jotka koskevat päätöksen … 2 artiklan 1 kohdan b ja c alakohdan mukaisia uusia omien varojen lajeja ja etenkin niiden verokantoja sekä niiden valvontaa ja seurantaa, – jotka on siirretty neuvoston päätöksestä 2007/436/EY, Euratom[2] (jäljempänä ’vuonna 2007 tehty omia varoja koskeva päätös’) ja joihin kuuluu muun muassa viittaus Euroopan kansantalouden tilinpito- ja aluetilinpitojärjestelmään (EKT), josta säädetään nykyisin Euroopan parlamentin ja neuvoston asetuksella, – jotka on siirretty vuonna 2007 tehdyn omia varoja koskevan päätöksen täytäntöönpanemiseksi annetusta neuvoston asetuksesta (EY, Euratom) N:o 1150/2000[3] ja jotka koskevat ylijäämän laskentaa sekä omista varoista kertyvien tulojen valvontaa ja seurantaa, myös ilmoittamiseen sovellettavia lisävaatimuksia, mutta eivät selkeästi liity omien varojen käyttöön asettamiseen, – ja jotka on siirretty neuvoston asetuksesta (EY, Euratom) N:o 1026/1999[4] ja jotka koskevat komission tarkastajien toimivaltuuksia ja velvollisuuksia sekä tarkastusten valmistelua ja hallinnointia. Seuraavassa on esitetty yhteenveto komission ehdotuksen pääkohdista. 1.1. I luku ”Omien varojen määrittäminen” – Ehdotetun asetuksen 1 artikla ”Sovellettavat verokannat ja kertoimet”: Artiklassa säädetään päätöksen …. 2 artiklan 1 kohdan b ja c alakohdan mukaisiin uusiin omien varojen lajeihin sovellettavista verokannoista. Lisäksi artiklaan on otettu asetuksen (EY, Euratom) N:o 1150/2000 5 artiklan säännökset, joita on samalla tarkistettu. – Ehdotetun asetuksen 2 artikla ”Laskentaperusteena käytettävä BKTL ja sen merkittävät muutokset”: Artiklaan on otettu vuonna 2007 tehdyn omia varoja koskevan päätöksen 2 artiklan 7 kohdan 1 alakohdan ja 3 artiklan 3 kohdan säännökset, joita on samalla tarkistettu. – Ehdotetun asetuksen 3 artikla ”Budjettijäämän laskenta ja ottaminen talousarvioon”: Artiklaan on otettu asetuksen (EY, Euratom) N:o 1150/2000 15 ja 16 artiklan säännökset, joita on samalla tarkistettu. 1.2. II luku ”Valvontaa ja seurantaa koskevat säännökset ilmoittamiseen sovellettavat lisävaatimukset mukaan luettuina” – Ehdotetun asetuksen 4 artikla ”Saamisiin vaikuttavista petoksista ja sääntöjenvastaisuuksista ilmoittaminen”: Artiklaan on otettu asetuksen (EY, Euratom) N:o 1150/2000 6 artiklan 5 kohdan säännökset, joita on samalla tarkistettu ja yksinkertaistettu. – Ehdotetun asetuksen 5 artikla ”Valvonta- ja seurantatoimenpiteet”: Artiklaan on otettu asetuksen (EY, Euratom) N:o 1150/2000 17 artiklan 1 kohdan ja 18 artiklan säännökset, joita on samalla tarkistettu ja täydennetty päätöksen … 2 artiklan 1 kohdan b ja c alakohdan mukaisten uusien omien varojen lajien osalta. – Ehdotetun asetuksen 6 artikla ”Tarkastuksia koskevat jäsenvaltioiden kertomukset”: Artiklaan on otettu asetuksen (EY, Euratom) N:o 1150/2000 17 artiklan 5 kohdan ja 18 artiklan 5 kohdan säännökset, joita on samalla tarkistettu. – Ehdotetun asetuksen 7 ja 8 artikla ”Komission valtuuttamien edustajien toimivaltuudet ja velvollisuudet” ja ”Tarkastusten valmistelu ja hallinnointi”: Artikloihin on otettu asetuksen (EY, Euratom) N:o 1026/1999 säännökset, joita on samalla tarkistettu ja jotka on selkeyden vuoksi järjestetty uudelleen. Kyseinen asetus kumotaan tässä ehdotetun asetuksen 10 artiklaan sisältyvissä loppusäännöksissä. 1.3. III luku ”Komitea ja loppusäännökset” – Ehdotetun asetuksen 9 artikla ”Komiteamenettely – omia varoja käsittelevä neuvoa-antava komitea”: Artiklassa säädetään täytäntöönpanovaltuuksien siirtämisestä komissiolle asetuksen (EU) N:o 182/2011 mukaisesti. Komissio voi myös päättää perustaa asiantuntijaryhmän muita erityistehtäviä varten. 2011/0184 (APP) Ehdotus NEUVOSTON ASETUS Euroopan unionin omien varojen järjestelmää koskevista täytäntöönpanotoimenpiteistä EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 311 artiklan neljännen kohdan yhdessä Euroopan atomienergiayhteisön perustamissopimuksen ja erityisesti sen 106 a artiklan kanssa, ottaa huomioon Euroopan unionin omien varojen järjestelmästä ... annetun neuvoston päätöksen ...[5] ja erityisesti sen 9 artiklan, ottaa huomioon Euroopan komission ehdotuksen, sen jälkeen, kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille, ottaa huomioon Euroopan parlamentin hyväksynnän[6], ottaa huomioon tilintarkastustuomioistuimen lausunnon[7], ottaa huomioon Euroopan talous- ja sosiaalikomitean lausunnon[8], noudattaa erityistä lainsäätämisjärjestystä, sekä katsoo seuraavaa: (1) Parlamentaarinen valvonta on erityisen tärkeää sellaisten yleisluonteisten säännösten osalta, joita sovelletaan kaikkiin omien varojen lajeihin ja jotka koskevat tulojen valvontaa ja seurantaa, myös ilmoittamiseen liittyviä lisävaatimuksia. (2) Jotta unionin käyttöön asetettavien rahoitusvarojen määrä voitaisiin säilyttää muuttumattomana, päätöksen … 3 artiklan 1 kohdassa määritettyjä maksuihin sovellettavia ja päätöksen … 3 artiklan 2 kohdassa määritettyjä maksusitoumuksiin sovellettavia, prosentteina suhteessa bruttokansantuloon, jäljempänä ’BKTL’, ilmaistuja unionin omien varojen enimmäismääriä on aiheellista mukauttaa, jos Euroopan kansantalouden tilinpito- ja aluetilinpitojärjestelmästä Euroopan unionissa […] annettuun asetukseen (EU) N:o …[9] tehdyistä muutoksista aiheutuu merkittävä muutos BKTL:oon. (3) Unionin omien varojen järjestelmän läpinäkyvyys olisi varmistettava toimittamalla budjettivallan käyttäjälle riittävästi tietoja. Tämän vuoksi jäsenvaltioiden olisi pidettävä komission saatavilla ja tarvittaessa toimitettava sille asiakirjat ja tiedot, joita se tarvitsee voidakseen käyttää sille unionin omien varojen osalta annettuja toimivaltuuksia. (4) Järjestelyjen, joiden mukaisesti jäsenvaltiot tai omien varojen kantamisesta vastuussa olevat talouden toimijat tekevät ilmoituksia ja antavat kertomuksia komissiolle, olisi oltava sellaiset, että komissio voi valvoa niiden toimintaa periäkseen omat varat etenkin tapauksissa, joissa on kyse petoksista tai sääntöjenvastaisuuksista. (5) Varainhoitovuoden kaikkien toteutuneiden menojen jälkeen mahdollisesti jäljelle jäävä unionin tulojen ylijäämä olisi talousarvion tasapainon varmistamiseksi siirrettävä seuraavalle varainhoitovuodelle. Tämän vuoksi olisi määriteltävä seuraavalle varainhoitovuodelle siirrettävä budjettijäämä. (6) Jäsenvaltioiden ja omien varojen kantamisesta vastuussa olevien talouden toimijoiden olisi tehtävä tarkastuksia ja selvityksiä, jotka koskevat unionin omien varojen vahvistamista ja niiden käyttöön asettamista ja maksamista. Omiin varoihin liittyvien varainhoitosäännösten soveltamisen helpottamiseksi on tarpeen varmistaa jäsenvaltioiden ja omien varojen kantamisesta vastuussa olevien talouden toimijoiden sekä komission välinen yhteistyö. (7) Johdonmukaisuuden ja selkeyden vuoksi olisi annettava säännökset komission tarkastuksia varten valtuuttamien edustajien toimivaltuuksista ja velvollisuuksista unionin omien varojen osalta siten, että kunkin omien varojen lajin erityisluonne otetaan huomioon. Olisi säädettävä edellytyksistä, joiden mukaisesti valtuutetut edustajat hoitavat tehtävänsä, ja etenkin olisi annettava säännöt, joita kaikkien unionin virkamiesten, muun henkilöstön ja kansallisten asiantuntijoiden on noudatettava salassapitovelvollisuuden ja henkilötietojen suojan osalta. On tarpeen antaa säännökset kansallisten asiantuntijoiden asemasta ja jäsenvaltion mahdollisuudesta vastustaa sitä, että tarkastuksessa on läsnä muiden jäsenvaltioiden virkamiehiä. (8) Tietyt Euroopan yhteisöjen omien varojen järjestelmästä 7 päivänä kesäkuuta 2007 tehdyn neuvoston päätöksen 2007/436/EY, Euratom[10] ja yhteisöjen omista varoista tehdyn päätöksen 94/728/EY, Euratom soveltamisesta annetun neuvoston asetuksen (EY, Euratom) N:o 1150/2000[11] säännökset olisi johdonmukaisuuden vuoksi otettava tähän asetukseen. Nämä säännökset koskevat laskentaperusteena käytettävää BKTL:a ja sen merkittäviä muutoksia, päätöksen […/…] 2 artiklan 1 kohdan d alakohdassa tarkoitettujen omien varojen kerrointa, budjettijäämän laskentaa ja ottamista talousarvioon, omien varojen valvontaa ja seurantaa sekä ilmoittamiseen sovellettavia lisävaatimuksia ja omia varoja käsittelevää neuvoa-antavaa komiteaa. (9) Jotta varmistettaisiin tämän asetuksen yhdenmukaiset täytäntöönpanoedellytykset, komissiolle olisi siirrettävä täytäntöönpanovaltaa. Tätä valtaa olisi käytettävä yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä, 16 päivänä helmikuuta 2011 annetun Euroopan parlamentin ja neuvoston asetuksen (EU) N:o 182/2011[12] mukaisesti. (10) Neuvoa-antavaa menettelyä olisi sovellettava annettaessa täytäntöönpanosäädöksiä, joiden tarkoituksena on antaa yksityiskohtaisia sääntöjä perinteisiä omia varoja koskeviin saamisiin vaikuttavien petosten ja sääntöjenvastaisuuksien ilmoittamisesta, sekä ottaa käyttöön toimenpiteitä perinteisistä omista varoista laadittujen ennakkoarvioiden tarkastelua varten, näiden ilmoittamistarkoituksiin tarvittavien säädösten teknisen luonteen vuoksi. (11) Komission valtuuttamien edustajien oikeuksien ja velvollisuuksien määrittelemisestä yhteisöjen omien varojen tarkastusta varten 10 päivänä toukokuuta 1999 annettu neuvoston asetus (EY, Euratom) N:o 1026/1999[13] olisi kumottava. (12) Johdonmukaisuuden vuoksi tämän asetuksen soveltaminen olisi aloitettava samana päivänä kuin päätöksen ...., ON HYVÄKSYNYT TÄMÄN ASETUKSEN: I luku Omien varojen määrittäminen 1 artikla Sovellettavat verokannat ja kertoimet 1. Päätöksen … 2 artiklan 1 kohdan b alakohdassa tarkoitettuihin omiin varoihin sovelletaan seuraavia verokantoja[14]: (a) … prosenttia joukkovelkakirjoja, osakkeita ja vastaavanlaisia arvopapereita koskevien transaktioiden osalta; (b) … prosenttia muiden transaktioiden osalta. 2. Päätöksen … 2 artiklan 1 kohdan c alakohdassa tarkoitettuihin omiin varoihin sovelletaan 1,0 prosentin verokantaa. 3. Päätöksen … 2 artiklan 1 kohdan d alakohdassa tarkoitettu yhdenmukainen kerroin vahvistetaan talousarviomenettelyssä ja lasketaan prosenttiosuutena jäsenvaltioiden yhteenlasketusta arvioidusta BKTL:sta siten, että sen ansiosta voidaan kattaa kokonaisuudessaan se osa talousarviosta, jota ei rahoiteta päätöksen … 2 artiklan 1 kohdan a, b, ja c alakohdassa tarkoitetuilla tuloilla, tutkimuksen ja teknologisen kehittämisen lisäohjelmiin suoritettavilla rahoitusosuuksilla tai muilla tuloilla. Kerroin ilmaistaan talousarviossa lukuna, joka sisältää niin monta desimaalia kuin on tarpeen BKTL-perusteisten omien varojen jakamiseksi kokonaisuudessaan jäsenvaltioiden kesken. 2 artikla Laskentaperusteena käytettävä BKTL ja sen merkittävät muutokset 1. Päätöksen … 2 artiklan 1 kohdan d alakohdassa tarkoitettu BKTL on vuotuinen markkinahintainen BKTL, sellaisena kuin komissio on sen laskenut asetusta .... soveltaen. 2. Jos asetukseen …. tehdään muutoksia, jotka aiheuttavat merkittäviä muutoksia BKTL:oon, komissio ilmoittaa Euroopan parlamentille ja neuvostolle päivämäärät, joina näitä muutoksia aletaan soveltaa päätöksen .... tarkoituksiin. 3. Jos asetukseen …. tehdään muutoksia, jotka aiheuttavat merkittäviä muutoksia BKTL:oon, komissio laskee päätöksen … 3 artiklan 1 ja 2 kohdassa säädetyt maksujen ja maksusitoumusten enimmäismäärät uudelleen käyttämällä seuraavaa kaavaa: 1,23 % (1,29 %)* || BKTLt-2 + BKTLt-1 + BKTLt nykyinen EKT BKTLt-2 + BKTLt-1 + BKTLt muutettu EKT Kyseisessä kaavassa t on viimeisin kokonainen vuosi, jonka osalta neuvoston asetuksessa (EY, Euratom) N:o 1287/2003[15] määritellyt tiedot ovat saatavilla. 3 artikla Budjettijäämän laskenta ja ottaminen talousarvioon 1. Päätöksen ... 7 artiklan soveltamiseksi kunkin varainhoitovuoden budjettijäämä muodostuu kaikkien kyseisen varainhoitovuoden osalta kannettujen tulojen ja kyseisen varainhoitovuoden määrärahoista suoritettujen maksujen erotuksesta, johon on lisätty asetuksen ....[16], jäljempänä ’varainhoitoasetus’, 9 artiklan mukaisesti seuraavalle varainhoitovuodelle siirrettyjen määrärahojen määrä kyseisen varainhoitovuoden osalta. Tähän erotukseen lisätään tai siitä vähennetään aiemmilta varainhoitovuosilta siirrettyjen peruutettujen määrärahojen nettomäärä. Varainhoitoasetuksen 5 artiklan 1 kohdasta poiketen erotukseen lisätään tai siitä vähennetään myös seuraavat erät: a) maksut, jotka euron kurssin vaihtelujen vuoksi ylittävät edelliseltä varainhoitovuodelta varainhoitoasetuksen 9 artiklan 1 ja 4 kohdan mukaisesti siirrettyjen jaksottamattomien määrärahojen määrän, b) varainhoitovuoden kurssitappioiden ja -voittojen saldo. 2. Komissio laatii ennen kunkin varainhoitovuoden lokakuun loppua tällöin käytössään olevien tietojen perusteella ennakkoarvion koko vuodelta kannettavista omista varoista. Jos merkittäviä eroja suhteessa alkuperäisiin ennakkoarvioihin ilmenee, niistä voidaan tehdä oikaisukirjelmä seuraavan varainhoitovuoden talousarvioesitykseen tai kuluvaa varainhoitovuotta koskeva lisätalousarvio. II luku Valvontaa, seurantaa sekä ilmoittamiseen liittyviä lisävaatimuksia koskevat säännökset 4 artikla Saamisiin vaikuttavista petoksista ja sääntöjenvastaisuuksista ilmoittaminen 1. Jäsenvaltioiden on toimitettava komissiolle kahden kuukauden kuluessa kunkin neljännesvuoden päättymisestä kuvaus havaituista petoksista ja sääntöjenvastaisuuksista, jotka koskevat päätöksen … 2 artiklan 1 kohdan a alakohdassa tarkoitettuihin omiin varoihin liittyviä yli 10 000 euron saamisia. Jokaisen jäsenvaltion on ensimmäisessä alakohdassa tarkoitetussa määräajassa toimitettava tiedot niiden jo komissiolle ilmoitettujen petosten ja sääntöjenvastaisuuksien tilanteesta, joiden osalta ei ole aikaisemmin annettu ilmoitusta perinnästä, peruuttamisesta tai perimättä jättämisestä. 2. Jäsenvaltioiden on päätöksen … 2 artiklan 1 kohdan c alakohdassa tarkoitettujen omien varojen osalta toimitettava komissiolle kuuden kuukauden välein kuvaus edeltävien kuuden kuukauden aikana havaituista petoksista ja sääntöjenvastaisuuksista, jotka koskevat yli 10 000 euron saamisia. 3. Päätöksen … 2 artiklan 1 kohdan b alakohdassa tarkoitettujen omien varojen kantamisesta vastuussa olevien talouden toimijoiden on ilmoitettava komissiolle kaikista sellaisista petoksista ja sääntöjenvastaisuuksista, jotka koskevat yli 10 000 euron saamisia, kuukauden kuluessa siitä, kun asianomaiset olosuhteet tulivat niiden tietoon. 4. Komissio antaa täytäntöönpanosäädöksiä, joissa annetaan yksityiskohtaiset säännökset tämän artiklan 1, 2 ja 3 kohdassa mainituista kuvauksista sekä toimenpiteistä omia varoja koskevien ennakkoarvioiden tarkastelua varten. Edellä tarkoitetut täytäntöönpanosäädökset annetaan 9 artiklan 2 kohdassa tarkoitettua neuvoa-antavaa menettelyä noudattaen. 5. Yhteenveto tämän artiklan 1, 2 ja 3 kohdassa tarkoitetuista ilmoituksista on sisällytettävä perussopimuksen 325 artiklan 5 kohdassa tarkoitettuun komission selvitykseen. 5 artikla Valvonta- ja seurantatoimenpiteet 1. Jäsenvaltioiden ja omien varojen kantamisesta vastuussa olevien talouden toimijoiden on toteutettava kaikki tarvittavat toimenpiteet sen varmistamiseksi, että päätöksen ... 2 artiklan 1 kohdan mukaisesti vahvistettuja saamisia vastaava määrä asetetaan komission käyttöön tai maksetaan komissiolle. 2. Jäsenvaltioiden on tehtävä päätöksen …2 artiklan 1 kohdan a ja c alakohdassa tarkoitettujen omien varojen vahvistamista ja käyttöön asettamista koskevat tarkastukset ja selvitykset. Omien varojen kantamisesta vastuussa olevien talouden toimijoiden on tehtävä tarkastukset ja selvitykset, jotka koskevat päätöksen …2 artiklan 1 kohdan b alakohdassa tarkoitettujen omien varojen kantamista sekä menettelyjä, joiden mukaisesti ne maksetaan komissiolle. 3. Jäsenvaltioiden ja omien varojen kantamisesta vastuussa olevien talouden toimijoiden on tehtävä lisätarkastuksia komission pyynnöstä. Komission on pyynnössään ilmoitettava syyt, joilla lisätarkastusta perustellaan. Jäsenvaltioiden ja talouden toimijoiden on lisäksi annettava komission olla osallisena tekemissään tarkastuksissa, jos se niin pyytää. Komissio voi tämän sijasta pyytää, että sille toimitetaan tiettyjä asiakirjoja. 4. Omien varojen kantamisesta vastuussa olevien talouden toimijoiden on asetettava komission saataville kaikki käytettävissään olevat sisäiset ja ulkoiset tarkastuskertomukset sekä konsulttiselvitykset, joihin sisältyy analyysi niistä järjestelmistä, joita ne käyttävät omien varojen kantamisessa tai kyseisten varojen maksamisessa komissiolle. 5. Komissio voi itse tehdä tarkastuksia paikalla. Komission tällaisia tarkastuksia varten valtuuttamilla edustajilla on siltä osin kuin se on tarpeen tämän asetuksen soveltamiseksi oikeus tutustua omien varojen vahvistamisen, käyttöön asettamisen ja maksamisen perustana oleviin asiakirjoihin ja kaikkiin niihin liittyviin muihin asianmukaisiin asiakirjoihin. 6. Jäsenvaltioiden ja omien varojen kantamisesta vastuussa olevien talouden toimijoiden on helpotettava 5 kohdassa tarkoitettujen tarkastusten toimittamista. 7. Kun komissio on osallisena tarkastuksessa, sillä on samat oikeudet tutustua perustana oleviin asiakirjoihin ja niihin liittyviin asiakirjoihin kuin 5 kohdassa säädetyissä tarkastuksissa. 8. Kun tarkastus koskee BKTL-perusteisia omia varoja, komissiolla on lisäksi oikeus tutustua asiakirjoihin, jotka koskevat asetuksen (EY, Euratom) N:o 1287/2003 3 artiklassa tarkoitettuja tilastomenetelmiä ja perustilastoja. 9. Edellä 2 kohdassa tarkoitetut tarkastukset eivät rajoita: a) tarkastuksia, joita jäsenvaltiot toimittavat kansallisten lakiensa, asetustensa ja hallinnollisten määräystensä mukaisesti; b) perussopimuksen 287 ja 319 artiklassa määrättyjä toimenpiteitä; c) perussopimuksen 322 artiklan 1 kohdan b alakohdan mukaisia tarkastusjärjestelyjä. 10. Komissio tarkastaa kunakin vuonna yhdessä sen jäsenvaltion kanssa, jota asia koskee, ettei toimitettujen aggregaattien muodostamisessa ole tehty virheitä, erityisesti tapauksissa, joista asetuksella (EY, Euratom) N:o 1287/2003 perustettu BKTL-komitea on ilmoittanut. Tätä varten komissio voi yksittäistapauksissa myös tutkia laskelmat ja perustilastot lukuun ottamatta yksittäisiä oikeushenkilöitä tai luonnollisia henkilöitä koskevia tietoja, jos asianmukainen arviointi olisi muutoin mahdotonta. Komissio noudattaa tilastosalaisuutta koskevia kansallisia sääntöjä. 6 artikla Tarkastuksia koskevat jäsenvaltioiden kertomukset Jäsenvaltioiden on toimitettava komissiolle yksityiskohtainen vuosikertomus tekemistään omien varojen kannon moitteettomuuteen liittyvistä tarkastuksista, näiden tarkastusten tuloksista, kokonaistiedoista ja mahdollisista periaatteellisista kysymyksistä, jotka liittyvät tärkeimpiin päätöksen […/…] täytäntöönpanemiseksi annettuja asetuksia sovellettaessa esille tulleisiin ongelmiin, erityisesti riita-asioihin. Tämä kertomus on toimitettava komissiolle viimeistään kyseistä varainhoitovuotta seuraavan vuoden maaliskuun 1 päivänä. Komissio laatii näiden kertomusten perusteella yhteenvetokertomuksen, joka annetaan tiedoksi kaikille jäsenvaltioille. Komissio antaa täytäntöönpanosäädöksiä, joissa säädetään siitä, missä muodossa 1 kohdassa tarkoitetut jäsenvaltioiden vuosikertomukset on laadittava. Edellä tarkoitetut täytäntöönpanosäädökset annetaan 9 artiklan 2 kohdassa tarkoitettua neuvoa-antavaa menettelyä noudattaen. Komissio antaa joka kolmas vuosi Euroopan parlamentille ja neuvostolle kertomuksen 5 artiklassa tarkoitettujen tarkastusjärjestelyjen toiminnasta. 7 artikla Komission valtuuttamien edustajien toimivaltuudet ja velvollisuudet 1. Komissio nimittää erikseen virkamiehiä tai muuhun henkilöstöön kuuluvia toimihenkilöitä tekemään 5 artiklassa tarkoitettuja tarkastuksia, jäljempänä ’valtuutetut edustajat’. Komissio antaa valtuutetuille edustajille jokaista tarkastusta varten kirjallisen valtakirjan, jossa vahvistetaan edustajan henkilöllisyys ja virallinen asema. Henkilöt, jotka jäsenvaltiot ovat siirtäneet komissioon kansallisina asiantuntijoina, voivat osallistua tarkastuksiin. Komissio voi asianomaisen jäsenvaltion tai omien varojen kantamisesta vastuussa olevan talouden toimijan ennakkoon antamalla nimenomaisella suostumuksella pyytää muiden jäsenvaltioiden virkamiehiä avustamaan tarkkailijoina. Komissio varmistaa, että kyseiset virkamiehet noudattavat 3 kohdan säännöksiä. 2. Valtuutetut edustajat toimivat paikalla tehtävien ja niihin liittyvien tarkastusten aikana tavalla, joka on yhteensopiva kyseisen jäsenvaltion virkamiehiin sovellettavien sääntöjen kanssa. He ovat salassapitovelvollisia 3 kohdassa säädettyjen edellytysten mukaisesti. Valtuutettu edustaja voi tarvittaessa ottaa yhteyttä velallisiin, mutta ainoastaan 5 artiklassa tarkoitettujen tarkastusten yhteydessä ja vain niiden toimivaltaisten viranomaisten kautta, joiden omien varojen kantomenettelyt ovat tarkastuksen kohteena. 3. Edellä olevien 1 ja 2 kohdan mukaisesti toimitettuja tai hankittuja tietoja koskee niiden muodosta riippumatta salassapitovelvollisuus, ja niihin on sovellettava sen jäsenvaltion kansallisessa lainsäädännössä samanlaisille tiedoille säädettyä suojaa, jossa ne on kerätty, sekä unionin toimielimiin sovellettavien vastaavien säännösten mukaista suojaa. Kyseisiä tietoja saa antaa vain niille tarkastettavina olevissa elimissä, unionin toimielimissä tai jäsenvaltioissa oleville henkilöille, joiden tehtävät edellyttävät niiden tuntemista, eikä niitä saa käyttää muihin kuin tässä asetuksessa säädettyihin tarkoituksiin ilman kyseiset tiedot antaneen jäsenvaltion tai omien varojen kantamisesta vastuussa olevan talouden toimijan ennakkoon antamaa suostumusta. Ensimmäistä ja toista alakohtaa sovelletaan unionin virkamiehiin, muuhun henkilöstöön ja palvelukseen määräaikaisesti otettuihin kansallisiin asiantuntijoihin. 4. Komissio varmistaa, että valtuutetut edustajat ja muut sen valtuuttamat henkilöt noudattavat Euroopan parlamentin ja neuvoston direktiiviä (EY) N:o 95/46/EY[17] ja Euroopan parlamentin ja neuvoston asetusta (EY) N:o 45/2001[18] sekä muita tietosuojaa koskevia unionin ja kansallisia sääntöjä. 8 artikla Tarkastusten valmistelu ja hallinnointi 1. Komissio ilmoittaa tarkastuksesta asianmukaisesti perustellulla tiedonannolla hyvissä ajoin sille jäsenvaltiolle tai omien varojen kantamisesta vastuussa olevalle talouden toimijalle, jonka menettelyt tarkastetaan. Kun tarkastus koskee omien varojen kantamisesta vastuussa olevaa talouden toimijaa, tarkastuksesta ilmoitetaan myös sille jäsenvaltiolle, jossa tarkastus on tarkoitus tehdä. Kyseisen jäsenvaltion edustajat voivat osallistua tarkastuksiin. 2. Sellaisissa tarkastuksissa, joissa komissio on osallisena 5 artiklan 3 kohdan mukaisesti, tarkastustyön ja tarkastukseen osallistuviin yksikköihin luotavien yhteyksien järjestämisestä huolehtii asianomaisen jäsenvaltion nimeämä yksikkö tai asianomainen omien varojen kantamisesta vastuussa oleva talouden toimija. 3. Edellä 5 artiklan 5 kohdassa tarkoitettujen paikalla toimitettavien tarkastusten tekijöinä ovat valtuutetut edustajat. Tarkastustyön ja tarkastuksiin osallistuviin yksikköihin sekä tarvittaessa velallisiin luotavien yhteyksien järjestämiseksi nämä edustajat luovat ennen paikalla toimitettavaa tarkastusta tarvittavat yhteydet asianomaisen jäsenvaltion nimeämiin virkamiehiin tai omien varojen kantamisesta vastuussa olevaan taloudelliseen toimijaan. Tämänkaltaisessa tarkastuksessa valtakirjaan on liitettävä asiakirja, josta käyvät ilmi tarkastuksen tavoitteet ja tarkoitus. 4. Edellä 5 artiklan 8 kohdassa tarkoitettujen, BKTL-perusteisia omia varoja koskevien tarkastusten tekijöinä ovat valtuutetut edustajat. Tarkastustyön järjestämiseksi nämä edustajat luovat tarvittavat yhteydet jäsenvaltioiden toimivaltaisiin viranomaisiin. 5. Asianomaisten jäsenvaltioiden ja talouden toimijoiden on varmistettava, että omien varojen vahvistamisesta, kantamisesta ja käyttöön asettamisesta vastuussa olevat yksiköt ja virastot sekä viranomaiset, joille ne ovat antaneet tehtäväksi edellä mainittujen toimintojen tarkastamisen, avustavat valtuutettuja edustajia näiden tehtäviensä hoitamisessa tarvitsemin tavoin. Edellä 5 artiklan 5 kohdassa tarkoitettujen, paikalla tehtävien tarkastusten toimittamiseksi asianomaisen jäsenvaltion tai talouden toimijan on ilmoitettava komissiolle hyvissä ajoin niiden henkilöiden henkilöllisyys ja asema, jotka on nimetty osallistumaan kyseisiin tarkastuksiin ja avustamaan valtuutettuja edustajia kaikin näiden tehtäviensä hoitamisessa tarvitsemin tavoin. 6. Tulokset paikalla toimitetuista tarkastuksista ja niistä tarkastuksista, joissa komissio on osallisena, on saatettava tarkoituksenmukaisia kanavia käyttäen asianomaisen jäsenvaltion tai talouden toimijan tietoon kolmen kuukauden kuluessa. Kertomuksen vastaanottajan on toimitettava huomautuksensa kolmen kuukauden kuluessa kertomuksen vastaanottamisesta. Komissio voi kuitenkin asianmukaisesti perustelluista syistä pyytää vastaanottajaa toimittamaan huomauksensa määrätyistä kohdista kuukauden kuluessa kertomuksen vastaanottamisesta. Asianomainen jäsenvaltio tai talouden toimija voi kieltäytyä vastaamasta tekemällä ilmoituksen, jossa esitetään syyt, jotka estävät sitä vastaamasta komission pyyntöön. Tämän jälkeen tulokset ja huomautukset jäsenvaltioiden toimittamista paikalla tehdyistä tarkastuksista ja sellaisista tarkastuksista, joissa komissio on osallisena, annetaan kaikkien jäsenvaltioiden tietoon. Jos paikalla toimitetuissa tarkastuksissa tai sellaisissa tarkastuksissa, joissa komissio on osallisena, todetaan, että komissiolle toimitettuihin omia varoja koskeviin selvityksiin tai ilmoituksiin sisältyviä tietoja on muutettava tai korjattava, ja jos tästä seurauksena olevat korjaukset tehdään osana nykyisin käytössä olevaa selvitystä tai ilmoitusta, ne on yksilöitävä tässä selvityksessä tai ilmoituksessa asianmukaisin huomautuksin. III luku Komitea ja loppusäännökset 9 artikla Komiteamenettely – omia varoja käsittelevä neuvoa-antava komitea 1. Komissiota avustaa omia varoja käsittelevä neuvoa-antava komitea. Kyseinen komitea on asetuksessa (EU) N:o 182/2011 tarkoitettu komitea. 2. Jos tähän kohtaan viitataan, sovelletaan asetuksen (EU) N:o 182/2011 4 artiklaa. 10 artikla Loppusäännökset Kumotaan asetus (EY, Euratom) N:o 1026/1999. Tämän asetuksen liitteessä olevaan vastaavuustaulukkoon sisältyviä viittauksia kumottuun asetukseen ja päätöksellä … kumottuihin päätöksen 2007/436/EY, Euratom säännöksiin ja neuvoston asetuksella …[19] kumottuihin asetuksen (EY, Euratom) N:o 1150/2000 säännöksiin pidetään viittauksina tähän asetukseen kyseisen vastaavuustaulukon mukaisesti. 11 artikla Voimaantulo Tämä asetus tulee voimaan kahdentenakymmenentenä päivänä sen jälkeen kun se on julkaistu Euroopan unionin virallisessa lehdessä. Sitä sovelletaan 1 päivästä tammikuuta 2014. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja LIITE Vastaavuustaulukko Päätös 2007/436/EY, Euratom || Asetus (EY, Euratom) N:o 1026/1999 || Asetus (EY, Euratom) N:o 1150/2000 || Tämä asetus || || || 1 artiklan 1 kohta || || || 1 artiklan 2 kohta || || 5 artikla || 1 artiklan 3 kohta 2 artiklan 7 kohdan ensimmäinen alakohta || || || 2 artiklan 1 kohta 2 artiklan 7 kohdan toinen alakohta || || || 2 artiklan 2 kohta 3 artiklan 3 kohta || || || 2 artiklan 3 kohta || || 15 artikla || 3 artiklan 1 kohta || || 16 artikla || 3 artiklan 2 kohta || || 6 artiklan 5 kohta || 4 artikla || || 17 artiklan 1 kohta || 5 artiklan 1 kohta || || 18 artiklan 1 kohta || 5 artiklan 2 kohta || || 18 artiklan 2 kohta || 5 artiklan 3 kohta || || || 5 artiklan 4 kohta || || 18 artiklan 3 kohta || 5 artiklan 5 kohta || || 18 artiklan 2 kohta || 5 artiklan 6 kohta || || 18 artiklan 2 ja 3 kohta || 5 artiklan 7 kohta || || || 5 artiklan 8 kohta || || 18 artiklan 4 kohta || 5 artiklan 9 kohta || || 19 artikla || 5 artiklan 10 kohta || || 17 artiklan 5 kohta ja 18 artiklan 5 kohta || 6 artikla || 1 artikla || || 7 artiklan 1 kohta || 3 artiklan 1 kohta || || 7 artiklan 2 kohta || 5 artikla || || 7 artiklan 3 ja 4 kohta || 2 artiklan 1 ja 2 kohta || || 8 artiklan 1 kohta || 3 artiklan 2 kohta || || 8 artiklan 2, 3 ja 4 kohta || 4 artikla || || 8 artiklan 5 kohta || 6 artikla || 18 artiklan 2 kohta || 8 artiklan 6 kohta || || 20 ja 21 artikla || 9 artikla || || || 10 artikla || || || 11 artikla [1] EUVL L […], […], s. […]. [2] EUVL L 163, 23.6.2007, s. 17. [3] EYVL L 130, 31.5.2000, s. 1. Asetus sellaisena kuin se on muutettuna 16 päivänä marraskuuta 2004 annetulla neuvoston asetuksella (EY, Euratom) N:o 2028/2004 (EUVL L 352, 27.11.2004, s. 1) ja 26 päivänä tammikuuta 2009 annetulla neuvoston asetuksella (EY, Euratom) N:o 105/2009 (EUVL L 36, 5.2.2009, s. 1). [4] EYVL L 126, 20.5.1999, s. 1. [5] EUVL L […], […], s. […]. [6] EUVL C […], […], s. […]. [7] EUVL C […], […], s. […]. [8] EUVL C […], […], s. […]. [9] EUVL L […], […], s. […]. Asetus sellaisena kuin se on viimeksi muutettuna […]. [10] EUVL L 163, 23.6.2007, s. 17. [11] EYVL L 130, 31.5.2000, s. 1. [12] EUVL L 55, 28.2.2011, s. 13. [13] EYVL L 126, 20.5.1999, s. 1. [14] Jos päätöksen... 2 artiklan 1 kohdan b alakohdassa tarkoitetussa, lainsäätämisjärjestyksessä hyväksyttävässä säädöksessä säädetään, että säännellyillä markkinoilla ja niiden ulkopuolella toteutettuihin transaktioihin sovelletaan eri verokantoja, omiin varoihin sovellettavia verokantoja mukautetaan tämän perusteella. [15] EUVL L 181, 19.7.2003, s. 1. [16] EUVL L […], […], s. […]. [17] EYVL L 281, 23.11.1995, s. 31. [18] EYVL L 8, 12.1.2001, s. 1. [19] EUVL L […], […], s. […].